Maahanmuuttotaustaiset kansanedustajat ihmettelivät keskiviikkona ääneen presidentti Sauli Niinistön puhetta.

Valtiopäivät avannut Niinistö puhui harvinaisen suorasanaisesti maahanmuuton ongelmista.

- Eurooppa ei pitkään enää kestä hallitsematonta kansainvaellusta. Sietorajan ylittyminen romahduttaa arvojärjestelmäämme. Käy niin, että pyrkimys hyvään tuottaa kaikille pahaa, Niinistö sanoi.

- Jossain vaiheessa jonkun on tunnustettava, että emme kykene, juuri tässä ja nyt, täyttämään kaikkia kansainvälisten sopimusten velvoitteita.

Presidentti kuvaili, miten kansainväliset sopimukset, EU-direktiivit ja kansalliset lait lähtevät siitä, että kaikkia hädässä olevia autetaan.

- Käytännössä se toteutuu niin, että jokainen, joka osaa sanoa sanan " asylum " , turvapaikka, pääsee sisään Eurooppaan ja Suomeen, sana tuottaa tavallaan subjektiivisen oikeuden ylittää raja.

Niinistö arvioi, että jos säädöksiä laadittaisiin vasta nyt, niistä tulisi paljon tiukempia.

Herätti ihmetystä

Kansanedustaja Ozan Yanar (vihr) ihmetteli presidentin ajatusta, että maahanmuutto uhkaisi länsimaista arvojärjestelmää. Hänen mielestään väitteelle ei ole perusteita.

Yanar puolustaa tulijoiden oikeutta hakea turvapaikkaa.

- Sen pitäisi olla universaali ihmisoikeus, että ihmiset voivat hakeutua turvallisiin maihin ja jättää hakemuksensa. Viranomaiset sitten arvioivat, tarvitseeko henkilö suojelua.

Yanar kummasteli myös sitä, että Niinistö epäsuorasti kyseenalaisti kansainväliset sopimukset.

- Kansainväliset sopimukset eivät sisällä mitään ääriajatuksia, vaan ihan humaaneja ajatuksia siitä, että ihmisiä pitää auttaa. Jos Suomeen syttyisi sota, niin kai me haluaisimme, että meitä autettaisiin.

Presidentti tuohtui

Presidentti suorastaan tuohtui epäilystä, että hän olisi ehdottanut Suomen sanoutuvan irti kansainvälisistä sopimuksista.

- EU:n pitäisi tunnustaa se, että juuri tässä ja nyt ei ehkä kyetä kaikkia velvoitteita täyttämään. Ja sitten lieventää seuraamuksia mahdollisimman paljon, Niinistö kiteytti sanomaansa.

Jos maahantulijoiden määrää joudutaan vähentämään, tulisi Niinistö joukosta löytää entistä paremmin todellista suojelua tarvitsevat. Ja esimerkiksi Turkkiin odottelemaan jäävien olosuhteita pitää parantaa.

Kovaa tulkintaa

Kansanedustaja Nasima Razmyar (sd) ihmetteli, mitä Niinistö oikein haki puheellaan.

- Olen aikaisemmin pitänyt hänen puheistaan erittäin paljon. Tämä ei kuulu siihen osastoon.

Razmyar muistutti, että puhe valtiopäivien avajaisissa on yksi presidentin suurimmista ulostuloista koko vuoden aikana.

- On iso arvovalinnan paikka, mitä hän nostaa puheessaan esiin.

Razmyar ihmetteli myös Niinistön tapaa puhua kansainvälisistä sopimuksista.

- Niin kauan kuin sopimukset ovat voimassaolevia, niin niistä irtautuminen tai sen sanominen, että niitä voisi tulkita eri tavalla, niin se on presidentiltä tosi kovaa tulkintaa.

Myös Amnesty Internationalin ja Kirkon ulkomaanavun johdon edustajat paheksuivat presidentin puhetta.